Slavoj Žižek (gebore 21 Maart 1949) is 'n Sloweense sosioloog, filosoof, psigoanalis en kultuurkritikus. Žižek is gebore in Ljubljana in die toemalige Joego-Slawië, in 'n middelklas gesin. Hy wou aanvanklik 'n ekonoom word maar studeer uiteindelik in filosofie aan die Universiteit van Ljubljana en psigoanalise in Parys. Hy was vir 'n kort tydperk 'n hoogleraar aan die European Graduate School en daarna 'n sosiologiese navorser in Ljubljana. Hy is tans 'n senior navorser by die Institute for Sociology and Philosophy aan die Universiteit van Ljubljana, Global Distinguished Professor van Duits aan die New York Universiteit en die internasionale direkteur van die Birkbeck Institute for the Humanities. Sy werk is divers en meestal gefokus op die interseksie tussen 'n reeks dissiplines insluitende kontinentale filosofie, politieke teorie, kulturele studies, psigoanalise, rolprentkritiek en teologie. Žižek verwerf internasionale erkenning na die 1989 uitgawe van sy eerste Engelse boek, The Sublime Object of Ideology, waarin hy wegbeweeg van die tradisionele Marxistiese teorie om 'n materialistiese konsepsie van ideologie te ontwikkel wat put uit Jacques Lacan se psigoanaliese en Georg Wilhelm Friedrich Hegel se idealisme.